Bæjarstjóri og Björgvin afhjúpuðu stjörnuna í júlí sl . Frægðarstjarnan sem sett var í gangastéttina framan við Bæjarbíó í júlí hefur verið fjarlægð eftir að formanni bæjarstjórnar Hafnarfjarðar barst bréf frá fyrirtækinu Global Icons í Los Angeles en fyrirtækið heldur m.a. utan um réttinn á notkun á heimsþekktum frægðarstjörnum á Hollywood Boulevard sem viðskiptaráð Hollywood á réttinn á . Bréfið var sent 15. ágúst og því ljóst að fréttir af frægðarstjörnunni hafnfirsku barst hratt um heiminn en bréfinu var ekki svarað fyrr en 3. september er lögfræðistofan Sigurjónsson & Thor ehf. svaraði fyrir hönd Hafnarfjarðarbæjar . Í bréfinu var upplýst að þó bæjaryfirvöld hafi veitt leyfi fyrir stjörnunni , hafi það verið vegna þess að hún var á gangstétt í eigu bæjarins . Upplýst er að fyrirtækið Bæjarbíó slf. hafi undirbúið og sett stjörnuna í gangstéttina . Er erindinu þó ekki vísað til Bæjarbíós slf. heldur kemur fram í bréfinu að lögfræðistofan hefur lagt í vinnu við að kanna réttarstöðu í tengslum við málið . Kemur fram í bréfinu að merkið sé ekki skráð á Íslandi né í Evrópu þó svo fyrirtækið hafi fyrir evrópskum dómstóli getað varið rétt sinn þar . Munur sé á íslenskum lögum og evrópskum og engin dómafordæmi á Íslandi séu fyrir hendi eða bein lagaákvæði sem tryggi Viðskiptaráðinu rétt sinn á Íslandi . Hins vegar segir að bæjarstjórnin virði höfundaréttinn og ætli sér ekki að koma að neinum aðgerðum sem Viðskiptaráðið telji að brjóti gegn rétti þess . Bæjarstórnin upplýsi og staðfesti að stjarnan hafi verið fjarlægð af gangstéttinnni og muni gera allt sem í hennar valdi stendur til að hindra að við heiðrun á tónlistarmanni í bænum verði notað merki eða annað sem tengist höfundarréttavörðu efni í eigu Viðskiptaráðsins . Bæjarstjórnin viðurkennir hins vegar engin brot á rétti Viðskiptaráðs Hollywood .